Nóg twee brand met aansteekjel | Maroela Media
Twee Maroela Media-lesers wat erge brandwonde opgedoen het nadat hulle deur aansteekjel gebrand is, het na vore gekom ter ondersteuning van 'n poging deur 'n regspraktyk om die produk van die mark te verwyder.
Riaan van der Merwe, 'n prokureur van N Van der Merwe Prokureurs, het Maandag 'n beroep op slagoffers gedoen om na vore te kom as hulle met die jel gebrand het. Dit volg nadat die jongste slagoffer, Arno van Greunen (7) van Meyerton in Gauteng, die dag vantevore in 'n Johannesburgse hospitaal oorlede is. Arno het voorverlede Saterdag erg gebrand het toe 'n bottel aansteekjel ("cooking gel") in sy pa se hande ontplof het. Lees meer hier.
"Twee lesers het ons na aanleiding van die berig geskakel en van hul ondervinding vertel," het Riaan se vrou Noelene, wat saam haar man in die praktyk is, aan Maroela Media gesê.
"Die een slagoffer woon in Kaapstad en het bevestig dat sy en haar gesin by vriende gaan kuier het waar daar 'n etanol-brander op die tafel gestaan het," het sy gesê. "Sy het verby die tafel geloop waarop die brander, wat vir estetiese doeleindes gebruik word, gestaan het. Toe sy verby loop, het die brander ontplof." Die vrou het baie ernstige brandwonde aan haar gesig, nek en bolyf opgedoen toe die brandende jel wat in die brander was oor haar liggaam gespat het. Die vrou moes in die hospitaal opgeneem word, asook verskeie operasies ondergaan.
Die ander slagoffer besit 'n lodge buite Pretoria en behartig ook die spyseniering by die lodge. "Sy het 'n 2 liter bottel aansteekjel gebruik om 'n houer te hervul wat sy onder 'n spysenieringsbak gebruik het om 'n gereg in die bak warm te hou," het Noelene verduidelik. "Sy het die bottel jel op 'n kas neergesit, die jel in die houertjie aan die brand gesteek en toe sy verby die kas loop, het die bottel skielik ontplof. Die bottel was nooit naby 'n oop vlam nie. Die bottel het wel oopgestaan en die dampe het glo aan die brand geslaan, en op sy beurt die bottel laat ontplof." Volgens Noelene het die vrou brandwonde aand die linkerkant van haar gesig en bolyf opgedoen. Sy moes twee weke in die hospitaal spandeer asook drie operasies ondergaan.
Die slagoffers se name en inligting is aan Maroela Media bekend, maar word vir eers weerhou terwyl hul sake voorberei word.
Van der Merwe Prokureurs tree op namens verskeie slagoffers wat met aansteekjel gebrand het, waar onder Isabella (Pippie) Kruger en Liana (Lulu) Rossouw en nou ook Arno van Greunen. Pippie het derdegraadse brandwonde oor 80% van haar lyfie opgedoen toe aansteekjel tydens 'n braai op Oujaarsaand 2011 in haar pa Erwin, se hande ontplof het. Liana (Lulu) Rossouw is op 23 Junie 2012 soortgelyk beseer, ook toe haar pa dié jel gebruik het om die vuur aan te steek.
"In die meeste gevalle waarvan ons kennis dra, buiten die een waar die brander ontplof het, het die bottel met die jel ontplof. Daar is nog nie gevalle aangemeld waar die jel in houertjies ontplof het nie," het Noelene bygevoeg. "Hierdie aspek is uiters kommerwekkend en dit bevestig die mening van ons deskundige dat daar 'n chemiese reaksie in die bottel plaasvind sodra dit oopgemaak word en die inhoud aan suurstof blootgestel word. Dit is nie noodwendig die jel wat ontplof nie, maar eerder die dampe wat vrygestel word, wat op sy beurt die jel aan die brand steek."
Noelene het gesê hulle is op soek na nog slagoffers wat bereid sal wees om met hulle kragte saam te snoer om die "uiters gevaarlike en onstabiele produk" van die winkelrakke te verwyder.
"'n Gewone sigaretaansteker moet aan verskeie regulasies voldoen en waarskuwings bevat. Hierdie produk doen nie. Daar word gesê mense moet leer om versigtig te wees, maar al is mens hóé versigtig, is dit die produk wat onstabiel is en voordat dit nie uitgesorteer word nie, moet dit verwyder word," het sy gesê.
Bel N Van der Merwe Prokureurs by 083 310 3972 of 083 449 9519.
Ek self het byna ook so 'n tragedie gehad sowat 4 jaar gelede. Ek wou 'n vuuraansteek en nie 'n vlam gesien nie. Toe ek nog van die gel wou bygooi het daar skielik 'n masiewe vlam opgedkiet en ook uit die bottel. Gelukkig het daar niks tragies gebeur soos in die andergevalle nie. Ek dink een van die probleme is dat die vlam kleurloos is. Veiligste is dat dit verbied word!
Hierdie jel is gemaak om SLEGS in jel stowe gebruik te word. As mense dit vir ander gebruike gebruik, en nie die waarskuwings en die voorskrifte op die houer lees nie, moet hulle nie kla as hulle brandwonde opdoen nie. LEES DIE INSTRUKSIES (RTFI)
Ek was 'n klein dogtertjie toe ons gekampeer het. 'n Man het 'n vuur aan die brand gesteek en wou uit 'n 2l bottle nog brandstof op die vuur gooi. Die volgende het die man gegil en hy het erge brandwonde opgedoen. My pa het vir ons verduidelik die bottle het die vuur ingetrek en sodoende het die man vlam gevat. So die goue reel is volgens my, moet geen vloeistof wat vlambaar is in 'n bottle naby enige vuur bring nie. Jy sien nie die gasdampe nie! Gooi eerder 'n bietjie in 'n bakkie uit en dan dadelik op… Lees meer »
Die produk is nie nalatig nie, nalatigheid lê voor die deur van die gebruiker. Die wat ons gebruik het waarskuwings en instruksies op en ons berg dit verantwoordelik en gebruik dit verantwoorderlik.
Dalk moet die ouers meer verantwoordelik op tree dan sal sulke ongelukke nie gebeur nie, wat is volgende … gaan ons nou karstoelle laat verwyder van die mark omdat dit nie self die kinders daarin vasgegespe het nie, die ouer is tog veronderstel om verantwoordelik te wees.
Ek lees net een so berig en dan koop ek dit in my lewe nie weer nie. Hou op om dit te gebruik, rerig.